Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 338/13/6606	Lučenec, 19.9.2013
EEČ : 2-47-167-2013

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1, odsek 2 písmeno ab Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 10.07.2013 v čase okolo 21.00 hod. preskočil uzamknutú 170 cm vysokú bránu oplotenia dvora pri rodinnom dome vo XXXXX na ul. XXXXX č. XXXXX, majiteľov domu XXXXX a XXXXX, kde býva aj ich syn XXXXX, pričom v ruke mal sekeru, ktorou aj napadol a zranil na chrbte, strážneho psa, kde na jeho zavýjanie dobehol na dvor XXXXX, ktorý sa ho opýtal, že čo tam robí a snažil sa mu vziať sekeru, čomu sa obvinený bránil, avšak napokon sa XXXXX podarilo obvinenému sekeru vziať, vykázať ho z dvora a následne privolať políciu.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ PZ, OR PZ, OKP v  XXXXX začal dňa 11.07.2013 pod sp. zn. XXXXX podľa § 199 ods. 1 Trestného poriadku trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin porušovania domovej slobody podľa § 194 odsek 1, 2 písmeno a), b) Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia. 
 
	Vyšetrovateľ PZ po skončení vyšetrovania predložil prokurátorovi na vec sa vzťahujúci vyšetrovací spis s návrhom na konečné rozhodnutie. 

	Podľa § 216 ods. 1 písm. a), b), c) Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	U prečinu porušovania domovej slobody podľa § 194 odsek 1, 2 písmeno a), b) Trestného zákona, horná hranica zákonom ustanovenej trestnej sadzby neprevyšuje päť rokov. 

	Obvinený XXXXX vyhlásil, že spáchal skutok, za ktorý je stíhaný. S postupom podľa § 216 ods. 1 Trestného poriadku vyslovil súhlas.  

Trestná činnosť obvineného bola preukázaná tiež výpoveďou poškodeného ako aj zadováženými listinnými dôkazmi.

	Obvinený je hodnotený dobre, doposiaľ bol dvakrát súdne trestaný, naposledy trestným rozkazom zo dňa 17.05.2000 vydaným Okresným súdom v XXXXX sp. zn. XXXXX, ktorým mu bol uložený trest odňatia slobody podmienečne na 10 mesiacov so skúšobnou dobou do 30.05.2001. Nakoľko sa obvinený osvedčil hľadí sa na neho, akoby nebol odsúdený. 

	S poukazom na horeuvedené mám zato, že v danej veci boli splnené všetky podmienky odôvodňujúce postup podľa § 216 ods. 1 písm. a), c) Trestného poriadku a preto som rozhodol tak, ako je to uvedené výrokovej časti tohto uznesenia.	 

Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.	

	V súlade s ustanovením 216 ods. 2 Trestného poriadku som obvinenému  určil skúšobnú dobu v trvaní 18 mesiacov, pri jej určení som prihliadol na okolnosti prípadu, osobu obvineného a na jeho doterajší život.  

	V prípade, že obvinený nebude v priebehu skúšobnej doby viesť riadny život, bude  v jeho  trestnom stíhaní pokračované.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Preták
prokurátor